කුරුවිට මහජන සෞඛ්‍ය පරීක්ෂකවරයා ලෙස පෙනි සිටිමින් ව්‍යාපාරිකයන්ගේ දුරකථන අමතමින් ගිණුම් අංකයක් ලබාදී එයට මුදල් බැරකරන ලෙස පවසා සිටි පුද්ගලයකු පිළිබඳ අදාළ මහජන සෞඛ්‍ය පරීක්ෂකවරයා විසින් කුරුවිට පොලිසියට පැමිණිලි කර තිබේ.මේ පිළිබඳව මුදල් බැර කළ පුද්ගලයකු විසින් මහජන සෞඛ්‍ය පරීක්ෂකවරයාට පැවසීම නිසා අදාළ පුද්ගලයා සමග මුදල් බැර කළ ලදුපතද ගෙන මහජන සෞඛ්‍ය පරීක්ෂකවරයා පොලිසියට පැමිණ තිබෙන අතර අදාළ පුද්ගලයා සාක්ෂි වශයෙන් ඉදිරිපත් කර ඇත.කලක් තිස්සේම මේ දුරකථන ඇමතුම් වෙළෙඳුන්ට ලැබී තිබුණද මහජන සෞඛ්‍ය පරීක්ෂකවරයාට දැන ගැනීමට ලැබී ඇත්තේ ජුලි මස මුල පමණ බවත් හෙතෙම පවසයි.මේ පිළිබඳව පොලිස් පරීක්ෂණ සිදු කෙරෙමින් තිබෙන අතර දැනට සොයාගෙන තිබෙන තොරතුරු අනුව මේ ගිණුම් අංකය වැලිකඩ බන්ධනාගාරගතව සිටින පුද්ගලයකුගේ බවට අනාවරණය වී තිබේ.